# **Kritériá na prijatie do 1. ročníka gymnázia (osemročné štúdium) v školskom roku 2023/2024**

**EDUID školy:** 100009701

**KÓD ŠTUDIJNÉHO ODBORU:** 7902 J - gymnázium

## Počet tried: 1

**Počet žiakov:** 19

## Prijímacie konanie

Prvý termín prijímacích skúšok je **4.máj 2023 (štvrtok)** a druhý termín je **9.máj 2023 (utorok)**. Účastníkmi prijímacieho konania sú uchádzači, ktorých zákonní zástupcovia podajú v stanovenom termíne prihlášku riaditeľovi ZŠ a ten ju potvrdí. Potvrdené prihlášky budú doručené riaditeľstvu Gymnázia Jána Chalupku v termíne do **20.3.2023**. Budeme akceptovať len tie prihlášky, ktoré sú elektronicky overené riaditeľom základnej školy cez školský informačný systém alebo v listinnej podobe na tlačive 056 MŠVVaŠ SR potvrdené riaditeľom základnej školy a s podpismi obidvoch zákonných zástupcov. Zákonní zástupcovia sa môžu dohodnúť, že prihlášku podpisuje iba jeden zákonný zástupca, o tejto skutočnosti doručia riaditeľovi školy písomné vyhlásenie.

**Uchádzači** budú prijatí na štúdium na základe súčtu bodov, ktoré môžu získať za:

* **výsledky prijímacej skúšky z matematiky a zo slovenského jazyka a literatúry,**
* **prospech na ZŠ (koncoročné vysvedčenie vo 4. ročníku a polročné vysvedčenie v 5. ročníku),**
* **úspešné umiestnenie v predmetových olympiádach.**
1. **Prijímacia skúška**

**Forma a obsah prijímacej skúšky**

*Slovenský jazyk a literatúra*

forma: písomný test (60 minút)

obsah: ŠVP pre 1. stupeň ZŠ, Slovenský jazyk a literatúra

<https://www.statpedu.sk/files/articles/dokumenty/inovovany-statny-vzdelavaci-program/sjl_pv_2014.pdf>

a ŠVP pre 2. stupeň ZŠ, Slovenský jazyk a literatúra, vzdelávací štandard pre 5. ročník

<https://www.statpedu.sk/files/articles/dokumenty/inovovany-statny-vzdelavaci-program/sjl_nsv_2014.pdf>

*Matematika*

forma: písomný test (60 minút)

obsah: ŠVP pre 1. stupeň ZŠ, Matematika

<https://www.statpedu.sk/files/articles/dokumenty/inovovany-statny-vzdelavaci-program/matematika_pv_2014.pdf>

 a ŠVP pre 2. stupeň ZŠ, Matematika, vzdelávací štandard pre 5. ročník

<https://www.statpedu.sk/files/articles/dokumenty/inovovany-statny-vzdelavaci-program/matematika_nsv_2014.pdf>

Žiak môže získať za prijímaciu skúšku **maximálne 100 bodov** (50 bodov za test zo slovenského jazyka a literatúry, 50 bodov za test z matematiky).

Žiak **úspešne** vykoná písomnú prijímaciu skúšku ak z každého predmetu zvlášť získa **najmenej 10 bodov**. Pre žiakov so zdravotným znevýhodnením je vypracovaný samostatný test (závisí od druhu znevýhodnenia a posudku CPPaP a po konzultácii so ZŠ).

1. **Prospech na ZŠ**

Za prospech na ZŠ budú body pridelené podľa študijných výsledkov na vysvedčení za 1. polrok 5.ročníka a 2. polrok 4.ročníka ZŠ, pričom za každú známku výborný z predmetov **slovenský jazyk a literatúra, cudzí jazyk** (ak sa učí dva, tak ten z ktorého má lepšiu známku), **matematika, dejepis, vlastiveda, geografia, biológia a prírodoveda** sa prideľuje jeden bod. Ak žiak má na prihláške z ľubovoľného z uvedených predmetov uvedené „absolvoval“, do celkového súčtu sa pripočíta 1 bod.

Maximálny počet bodov, ktoré môže žiak získať za prospech na ZŠ je **11 bodov.**

1. **Umiestnenie v obvodnom alebo vyššom kole predmetových olympiád a súťaží:**

Úspešnosť prihlásených žiakov hodnotíme **v priebehu posledných dvoch ročníkov** (šk. rok 2021/22 a 2022/23) v okresnom (obvodnom) a vyšších kolách predmetových olympiád z matematiky, biológie, geografie, dejepisu, cudzieho jazyka, technickej olympiády, Pytagoriády, súťaže Hviezdoslavov Kubín, súťaže Šaliansky Maťko. Žiak získa body podľa nasledovnej tabuľky, pričom sa mu započítavajú body len jedenkrát za najlepšie umiestnenie v najvyššom kole danej súťaže. **Športové, korešpondenčné a kolektívne súťaže nebudeme brať do úvahy.**

|  |  |
| --- | --- |
| **Umiestnenie** | **Body** |
|  | **okresné (obvodné) kolo** | **krajské kolo** | **celoštátne kolo**  |
| 1.miesto  | 4  | 14 | 30 |
| 2.miesto  | 3 | 11 | 25 |
| 3.miesto  | 2 | 8 | 20 |
| úspešný riešiteľ  | 1 | 5  | 15 |

Úspešnosť musí žiak preukázať kópiou diplomu organizátora súťaže potvrdenou ZŠ a treba ju doručiť spolu s prihláškou. Prijímacia komisia individuálne posúdi každú súťaž a umiestnenie. Za súťaže môže žiak získať **maximálne 60 bodov.**

**Maximálny počet bodov, ktoré môže žiak získať v celom prijímacom konaní (za všetky jeho časti), je 171 bodov.**

Celkové poradie uchádzačov sa určí po prijímacích skúškach na základe súčtu bodov. Pri rovnakom súčte o poradí rozhoduje:

* žiak má zmenenú pracovnú schopnosť (potvrdenie o zmenenej pracovnej schopnosti uchádzač odovzdá spolu s prihláškou),
* žiak dosiahol väčší počet bodov za celú prijímaciu skúšku (za test z matematiky a slovenského jazyka),
* dosiahol väčší počet bodov za študijné výsledky za 1.polrok piateho ročníka ZŠ,
* žiak má lepší študijný priemer na základnej škole na koncoročnom vysvedčení štvrtého ročníka,
* žiak dosiahol väčší počet bodov za predmetové olympiády a súťaže,
* žiak dosiahol väčší počet bodov na prijímacej skúške zo slovenského jazyka a literatúry,
* žiak dosiahol väčší počet bodov na prijímacej skúške z matematiky.

Rozhodnutím riaditeľa školy po prerokovaní s prijímacou komisiou bude podľa poradia prijatý schválený počet uchádzačov (podľa plánu výkonov pre školský rok 2023/24).

Riaditeľ strednej školy zverejní na výveske školy a na webovom sídle školy zoznam uchádzačov podľa výsledkov prijímacieho konania **19. mája 2023** (v čase od 0:00 do 23:59 hod.), § 68 ods. 1.

Uchádzač alebo zákonný zástupca neplnoletého uchádzača najneskôr do **24. mája 2023** (23:59 hod.), písomne potvrdí strednej škole prijatie na vzdelávanie.

Ak prijatý uchádzač nezašle potvrdenie o nastúpení/nenastúpení žiaka na štúdium (do 24.5.), škola ponúkne voľné miesto ďalšiemu uchádzačovi v poradí podľa podmienok prijímacieho konania.

Druhé kola prijímacích skúšok sa nekoná.

V Brezne 13.3.2023 PhDr. Miroslav Glembek

riaditeľ školy